詩三百三首 一五九
作者：寒山
朝代：唐

paragraphs: 我見世間人，堂堂好儀相。
不報父母恩，方寸底模樣。
欠負他人錢，蹄穿始惆悵。
箇箇惜妻兒，爺孃不供養。
兄弟似冤家，心中長悵怏。
憶昔少年時，求神願成長。
今爲不孝子，世間多此樣。
買肉自家噇，抹觜道我暢。
自逞說嘍囉，聰明無益當。
牛頭努目瞋，出去始時曏。
擇佛燒好香，揀僧歸供養。
羅漢門前乞，趂却閑和尚。
不悟無爲人，從來無相狀。
封疏請名僧，䞋錢兩三樣。
雲光好法師，安角在頭上。
汝無平等心，聖賢俱不降。
凡聖皆混然，勸君休取相。
我法妙難思，天龍盡迴向。
我今稽首禮，無上法中王。
慈悲大喜捨，名稱滿十方。
衆生作依怙，智慧身金剛。
頂禮無所著，我師大法王。